Glam Guru: 'Bemeester grimering met net vier items' | Netwerk24
Deur Hanri Wondergem 17 Mei 2021 06:28
Sy het weens haar besering op 16 nie soos ander tienermeisies en jong vroue met grimering en haarstyle geëksperimenteer nie. Vier jaar lank was haar fokus op herstel.
Franche Bosman voor.
Bosman (20) is egter nou weer letterlik op die been en gereed om op haar heel beste te lyk. Dit is presies waarom sy vir Glam Guru ingeskryf het.
Hannon Bothma, die aanbieder, het Bosman se hare in 'n modieuse styl gekap.
" 'n Korter en moderner styl wat sy op verskillende maniere kan stileer, is presies wat sy nodig het noudat sy 'n sosiale jongmeisie-lewe gaan geniet," sê Hannon.
"Franche lyk pragtig as 'n brunet, maar selfs die mooiste bruin hare kan interessanter lyk met 'n paar strategiese sonstrepe wat haar gesig raam," sê hy oor die sonstrepies wat Bosman se gesig nou ophelder.
Hy stel sy Normalising Shampoo en Detangling Condi­tioner voor om te verseker haar hare bly in 'n goeie toestand.
Omdat Bosman nog nie werklik met grimering geëksperimenteer het nie, stel Hannon voor dat sy eers 'n basiese grimeervoorkoms bemeester wat uit net vier items bestaan: " 'n poeieronderlaag, 'n blosser wat ook sommer 'n oogskadu is, 'n lippotlood waarmee sy haar hele mond inkleur en swart maskara."
Lizel van der Westhuizen, Glam Guru se modestilis, het goeie raad, nie net vir Bosman nie, maar vir elke jong vrou se klerekas.
"Elke jong dame moet mooi T-hemde in die kas hê. Kies vars en vrolike ontwerpe en bly weg van dowwe, uitgewaste kleure.
"Om 'n uurglasfiguur te skep, kombineer 'n nousluitende romp met 'n pofmoubloes."
Van der Westhuizen sê vroue wat van gemaklike tekkies hou, moet op die uitkyk wees na opgeboude sole "om jou meer lengte te gee" en iets met 'n tikkie blink om dit opwindender te laat lyk.